Bratislava 20. júna (TASR) – Na Primaciálnom námestí v Bratislave sa budú ďalšie tri dni ochutnávať vína renomovaných bratislavských vinárov. V piatok (21. 6.) tam totiž odštartuje už deviaty ročník Festivalu Frankovky, ktorým sa hlavné mesto snaží oživiť bohaté vinohradnícke a vinárske tradície regiónu.
"Milovníci dobrého vína si prídu na svoje, v celkovo 18 stánkoch sa budú prezentovať mnohí uznávaní vinári z Rače, Villa Víno Rača či zástupcovia z Vinohradov z Nového Mesta a PD Bratislava-Vinohrady," priblížila Daniela Rodinová, vedúca referátu mediálnej komunikácie hlavného mesta. Nebudú chýbať ani tradičné pochutiny k vínu – syry, pagáče či štrúdle. Záujemcovia si budú môcť zakúpiť aj rôzne suveníry s motívmi vinohradníctva a vinárstva mestskej časti Rača.
Rodinová dodáva, že festival má okrem iného posilniť historické vedomie Bratislavčanov k vlastným tradíciám a spolupatričnosť Bratislavy s Malokarpatským vinárskym regiónom. "Má tiež pomôcť spropagovať prácu podnikateľov v oblasti vinárstva," vraví.
Festival oficiálne otvorí primátor Milan Ftáčnik v piatok o 16.00 h. Ale v stánkoch budú môcť návštevníci ochutnávať víno či syry už od obeda do 23.00 h. V sobotu a v nedeľu budú stánky otvorené od 10.00 h.
Frankovku modrú z Rače povýšila medzi ušľachtilé vína vhodné na cisársky stôl kráľovná Mária Terézia v 18. storočí. Už vtedy sa vedelo, že frankovka má napríklad výrazné zdravotné účinky.